‘Kla regering aan vir VF Plus-raadslid se dood’Jan Oost (46) en sy vrou, Sandra, en die seuns, Jan en Eben (Foto: Verskaf) Die skuld vir die dood van ŉ geliefde raadslid van die Vrystaat behoort vierkant voor die deur van die regering gelê te word. Só het Bertus van der Westhuizen, streekvoorsitter van die TLU in die Vrystaat, gesê nadat Jan Oost (46), VF Plus-raadslid van Frankfort, sy lewe Maandag in ŉ motorongeluk verloor het. Die ongeluk het op die R54 tussen Villiers en Vereeniging plaasgevind. Oost se vrou, Sandra, en seun, Jan, is tans in ŉ kritieke toestand in die hospitaal. “Jan Oost was die tweede kennis van my wat op hierdie manier van ŉ gemeenskap en sy gesin ontneem is. Lomon Terblanche van Edenville het op dieselfde wyse gesterf.” Die ongeluk waarin Terblanche vroeg verlede jaar dood is, is veroorsaak deur ŉ slaggat op die R34-pad tussen Edenville en Heilbron in dié provinsie. “Albei persone het goeie werk in hul onderskeie gemeenskappe verrig, en hul afsterwe laat gewis ŉ groot leemte agter.” Volgens Van der Westhuizen ontstaan die vraag of daar nie maatreëls bestaan waarbinne die regering vir dié onnodige padsterftes verantwoordelik gehou kan word nie. “Die instandhouding van die land se infrastruktuur, waaronder ook paaie, berus by die regering wat openbare belastinggeld hef om dié take uit te voer. Lede van die publiek doen hul deel deur belasting te betaal, maar die regering bly afwesig wanneer dit by dienslewering kom. “Wanneer slaggate in ŉ pad dan tot noodlottige ongelukke lei, berus die nalatigheid nie by lede van die publiek nie, maar wel by die persoon wie se pligstaat aandui dat hy of sy verantwoordelik is vir die instandhouding van daardie pad. Hierdie persoon doen nie sy werk nie en behoort na my mening summier vir strafbare manslag aangekla te word.” Hy glo ook wanneer menselewens in gedrang kom en ŉ gesin van sy broodwinner ontneem word weens die regering se pligsversuim, moet opposisiepartye mekaar steun deur gesamentlik die regering verantwoordelik te hou vir sy nalatigheid. “Dien ŉ klag van strafbare manslag teen die hoof van so ŉ departement in, en ondersteun mekaar in die parlement. Voordat dié roete nie gevolg word nie, sal lewensomstandighede in ons land eerder verswak as verbeter.” Die TLU SA in die Vrystaat het voor die feestyd reeds ŉ amptelike brief gerig aan die provinsiale departement van polisie, paaie en vervoer, met die versoek om die R57-slaggate met gruis te vul. Dit is die roete tussen Heilbron en Sasolburg. “Ons het in ons brief pertinent die moontlikheid van padsterftes weens die slaggate uitgewys. “Hoewel Jan Oost se noodlottige ongeluk nie op hierdie pad plaasgevind het nie, bly die scenario dieselfde.”